Ir-raġel ġie akkużat bi vjolenza domestika, wieġeb ħati u ngħata sentenza ta' ħabs sospiża Argument verbali bejn koppja waslet biex raġel ikun akkużat bi vjolenza domestika. L-Ispettur Trevor Micallef ressaq lir-raġel quddiem il-Maġistrat Joe Mifsud dalgħodu. Fil-Qorti nstema’ kif ir-raġel u l-mara ilhom 25 sena miżżewġa u kellhom erbat itfal. Jidher li l-mara telqet ‘il barra mid-dar sitt ġimgħat ilu u l-koppja qed tissepara. Madanakollu jidher li kellhom xi jgħidu fl-aħħar jiem, bir-raġel jhedded lil mara li joqtolha jekk ikun jaf li għandha lil xi ħadd ieħor u li kien lest iniffidha b’biro. Jidher li l-mara marret tirraportah lill-Pulizija u anke fittxet l-għajnuna tal-Appoġġ. L-Appoġġ ikklasifika dan il-każ bħala wieħed b’riskju għoli u r-raġel ġie arrestat. L-Avukat tar-raġel saħaq li l-inċident tkabbar ħafna tant li wara l-ġlieda r-raġel u l-mara marru d-dar flimkien. Huwa wieġeb ħati u ngħata sentenza ta’ 8 xhur ħabs sospiżi għal sena. Il-Qorti ordnat ukoll ordni ta’ protezzjoni għall-ħames snin għall-mara.